**BESZÁMOLÓ**

**A XIX. Savaria Történelmi Karnevál megvalósításáról**

**SAVARIA TURIZMUS NONPROFIT KFT.**

Az időjárás nem volt kegyes az idei Savaria Karneválhoz, hiszen az esemény előtti előrejelzések egész hétvégére záporokat, zivatarokat, hűvös időt jósoltak.

A papírforma végül is bejött, ám a szervezők előre felkészültek az időjárási anomáliákra. Ennek köszönhetően csupán egy tucatnyi azoknak a programoknak a száma, melyeket nem lehetett megtartani. Így is közel 110.000 fő volt kíváncsi a Savaria Karneválra, az érdeklődés és a keresettség már hetekkel az esemény előtt hatványozottan nőtt. A rendezvény időtartama alatt szinte valamennyi szombathelyi és városkörnyéki szálláshely is teltházzal üzemelt. Az időjárásnak végig összhangban állt a látogatók számával: az esős időszakban gyérebb, az esőmentes napokon pedig kiugró volt a vendégek száma.

**Előkészületek**

Szombathely MJV Önkormányzata Közgyűlése 2015. februárjától utalta a Savaria Karnevál megszervezését a Savaria Turizmus Nonprofit Kft. feladatkörébe. Mivel a Nemzeti Kulturális Alap pályázata 3 évre biztosított évi 20-20 millió forint támogatást a korábbi szervezőnek, a Savaria Történelmi Karnevál Közhasznú Közalapítványnak, a program pénzügyi megvalósítása idén is koprodukcióban zajlott.

A két szervezet között létrejött együttműködési megállapodás értelmében a Karneválon fellépő művészek és a felvonuláson is közreműködő művészeti csoportok nagy részét, a hagyományőrzőket a Közalapítvány szerződtette. **A Savaria Karnevál programjainak megvalósítását, az ahhoz szükséges feltételek megteremtését, valamint a rendezvény teljes körű lebonyolítását a Savaria Turizmus Nonprofit Kft. biztosította.**

**Szakmai programok:**

Idén 9 saját, és további 21 kísérő helyszínen zajlottak az események, melyek száma még az eső ellenére is meghaladta a 400 programot. Két új helyszínnel bővült a kínálat, a Berzsenyi téren a Magyar Udvarral, a Szent Márton templom előtt pedig Szent Mártonhoz kötődő műsorelemekkel.

Három kiemelt történelmi évfordulóra is felhívtuk a figyelmet az idei Karneválon. 2018-ban Hunyadi Mátyás uralkodóvá választásának 560. évfordulójára emlékeztünk. A Mátyás király-emlékévhez kapcsolódva a legendás uralkodót és korát több helyszínen is megidéztük: a felvonulásokon, a gyermekprogramokban, de róla szólta népszerű tüzes játék is.

Az 1848-as szabadságharc kitörésének 170. jubileuma és az I. világháború lezárásának centenáriuma előtt katonai hagyományőrzők tisztelegtek, nemcsak a Történelmi Témaparkban, hanem az [Aréna u. 8](https://maps.google.com/?q=Ar%C3%A9na+u.+8&entry=gmail&source=g). alatt berendezett katonai helyszínen, ahol tematikus kiállításokat, bemutatókat tartottunk.

A **Történelmi Témapark** idei alapkoncepciója az volt, hogy szakítsunk azzal az eddigi gyakorlattal, hogy minél több kor képviseltesse magát a témaparkban. Hatalmas siker volt a gladiátorok műsora, akik idén is meg tudtak újulni, humoros új elemekkel tűzdelt műsoruk teljesen megtöltötte a lelátót. Kassai Lajos is hozta a formáját, ha lett volna csillár, ott is csüngtek volna. Nagyon komoly fejlődést láthattunk az Őr-Nyék csapatánál, akik ma az egyik leghitelesebb honfoglaláskori hagyományőrző alakulat Magyarországon.

Kellemes meglepetés volt a Nyugati Gyepűk Pajzsa szereplése. Kiváló szakemberek vannak köztük és mindenre elszánt fenegyerekek, de az különösen méltányolandó, hogy nemcsak a római színekben szerepeltek, hanem a korai Árpád-kori Magyar Királyság gyalogos és lovas hadviselését is megjelenítették, kiváló minőségben, látványosan.

A Legio XV. Apollinaris (Savaria Legio) alakulata idén is sok helyen szerepelt a karneválon, érdekes táborukkal, meneteléseikkel, csatajeleneteikkel nagy közönségsikert arattak. Itt kell megemlíteni, hogy az Északi Gárda alakulatával zajló csata különösen korrekten zajlott, a legionáriusok és a gárda germánjai is nagyon elégedettek voltak a jelenettel - akárcsak a közönség.

Zajos sikert arattak a Történelmi témaparkban péntek délelőtt megtartott fizikai kísérletek. A vegykonyha jóvoltából volt itt hangrobbanás, hideg-meleg párharc, felületi feszültség - mindez a fizika legegyszerűbb törvényszerűségei nyomán.

A csütörtök esti tüzes tájék- ami Mátyás király legismertebb legendáit járta körül – szinte teltházat vonzott. A fizető nézők száma 700 fő feletti volt.

A Történelmi Témapark fizető látogatóinak száma meghaladta a 2200 főt.

A **Fórum Színpadon** – egy tüzes produkció kivételével – valamennyi eseményt megtartották. Fiatal és idősebb korosztály együtt élvezte, gyakran esernyők alatt összebújva a Szombathelyi Szimfonikusok, Dés László, a Margaret Island és a Punnany Massif esti koncertjeit. Napközben szintén igényes produkciók – Glen Miller, LGT emlékzenekar, Légierő Zenekar, Csángálló banda és sok-sok vásári attrakció szórakoztatták a közönséget. Ugyan Bánhegyi Adrienn Guiness-rekord kísérlete most nem sikerült, a kötélugrás hazai nagykövete nem adja fel, új produkció létrehozásán dolgozik.

A **Borok utcájában** nemcsak a kiváló borok gondoskodtak arról, hogy a közönség az esőben is fergeteges hangulattal táncoljon. Újvári Timi és csapata után a blues hazai királya Deák Bill Gyula vezette fel az utca zenei kínálatát, őket a Bohemian Betyars, a Firkin, a helyiek közül pedig Szabó Tibor és Zenekara követte.

A 39 kitelepült borászat standjain közel 200 féle bort kóstolhatott az igényes borkedvelő közönség.

**A Sörtér ismét a helyi vonatkozású zenekaroké volt:** Az itt fellépő 13 produkcióból 12 zenekar származott Szombathelyről, illetve Vas megyéből. A koncertek büszkeségre adhatnak okot, hiszen messze vitték a város hírnevét.

A kitelepült 19 sörfőzde remekei szintén hozzájárultak a karneváli hőfok emelkedéséhez.

**A Művészetek utcájában idén** 29 kézműves standon közel 50 művész jelent meg. Színpompás kavalkádjuk nívóját a színpadi események – igazi művészeti csemegék emelték.

**A Keleti udvar** ismét hozta a szokásos misztikus hangulatát. Idén a repertoár kiegészült az andalúz kultúra táncaival, a workshopok pedig több tánckedvelőt vonzottak.

Az esőnek leginkább kiszolgáltatott helyszín a gyermekeknek berendezett **Gayer park** volt. Szerencsére a szülők és a gyermekek hamar feltalálták magukat, esőkabátban, gumicsizmában élvezték a kicsik a programokat. Óriási élményt nyújtott a „mini karnevál”, amit ugyan az eső miatt a tervezetthez képest egy nap késéssel sikerült levezényelni, de biztos, hogy ennek lesz még folytatása, hiszen mind a gyerekek, mind a szülők lelkesedve vetették bele magukat.

**Thalia kertje** többféle eső-alternatívával is készült, melyekre szerencsére nem volt szükség, a színházi előadásokat nem kellett fedett helyre költöztetni. Ugyan a korábbiaknál kicsit kevesebb néző előtt, de fergeteges hangulatban játszottak a társulatok a Gayer-park felnőtt közönsége előtt.

Új helyszínként debütált a **Berzsenyi tér**, ahol a **Magyar udvar** és az ELTE stand rendezkedett be. Az érdeklődés bebizonyította, hogy az ötlet jó volt, továbbfejlesztésre és kibővítésre érdemes, új elemek bevonásával.

Kiemelkedően magas színvonalú produkciókkal készült idén a **Zsidó udvar** a karneválra. Ezt a látogatottsága is megerősítette, hiszen több mint 6000 fő fordult meg a programokon, a legnépszerűbb előadás Bródy Jánosé volt.

Hasonlóan kedvelt volt a **Szultánia kávéház** programkínálata. Itt a jótékonysági programok során 400 ezer forintot sikerült adományként gyűjtenie a program szervezőinek.

**A Karneváli Civil Korzó** évek óta a Szent Márton utcában kerül megvalósításra, látogatott karneváli helyszín. Idén közel **30 civil szervezet**, **hét egyéb szervezet** és **egy magánszemély** települt ki interaktív programokkal a rendezvényre. Mellettük idén második alkalommal **színpad** is volt a korzón, ahol non-profit szervezetek kulturális produkcióit láthatták a látogatók. Valamint bemutatkozási lehetőséget nyújtottunk feltörekvő szombathelyi és a Vas megyében tevékenykedő amatőr művészeti együtteseknek. Itt a három nap során 35 program várt a karneválozókra.

Sikeresek voltak a **Savaria Múzeum által gondozott helyszínek** is, közel 2.500 fő vett részt a múzeumi programokon, ebből 1.283 fő tekintette meg a szervezett tárlatvezetéseket, de népszerűek voltak a szabadtéri programok is az Iseum előtti Piazettán és a Szent Márton téren is. Utóbbi helyszín legkedveltebb programja ismét a Szent Márton templom falára vetített fényfestés volt.

A múlt emlékeit idézte meg a **Levéltár Karnevál-Retro kiállítása**, amit 610 fő tekintett meg a három nap során. Az egyházmegye által szervezett programok is teltházat vonzottak, a **Székesegyház tornyait, az Egyházmegyei könyvtárat** is sokan meglátogatták.

A Savaria Karnevál leglátogatottabb programja minden évben **a karneváli felvonulás**. A szervezők komoly esőstratégiával és hatósági egyeztetésekkel készültek a felvonulások lebonyolítására, de nem volt szükség az alternatív várakozóhelyekre. Mindkét napon kegyeibe fogadták az égiek a felvonulókat és a közönséget, bár a menet vége már szemerkélő esőben ért be az Aréna utcába, a látogatók és a felvonulók végig kitartottak.

**Marketingtevékenység:**

A 19. Savaria **Karnevál marketingtevékenysége** - a korán összeállított programtervnek köszönhetően – időben elindult. Az EST karneváli különszáma már június elején megjelent országszerte, ezt megelőzően a rendezvény-szakma legfontosabb lapjaiban propagáltuk az eseményt.

Idén a **kültéri megjelenések száma kevesebb volt, helyettük a jobban lokalizálható és mérhető elérési adatokat biztosító online felületeken, közösségi oldalakon kapott nagyobb hangsúlyt az esemény reklámozása.** Az itt kapott eredmények nagyon beszédesek az esemény keresettsége szempontjából:

A **Karnevál honlapjára** csak az augusztusi hónapban 51.884 fő regisztrált be, az általuk indított munkamenetek száma közel 94.000 volt. Oldalmegtekintés 338.500 esetben történt.

A felhasználók csaknem 93%-a magyar nyelvű területről kattintott, 3,05% Ausztriából (1608 fő), 1,08% Németországból (570 fő) kereste fel az oldalt – a további sorrend USA, Egyesült Királyság, Franciaország, Horvátország, Szlovákia, Peru, Románia volt

A felhasználók száma város szerint Budapestről volt a legmagasabb, onnan 18.152 fő kattintott, míg a második Szombathelyről 17.995 fő, a sorban Zalaegerszeg, Sopron, Pápa, Bécs, Győr, Sárvár, Kőszeg az első tíz város további sorrendje.

Hasonlóan **magas aktivitást mutat a** **Savaria Karnevál facebook oldala** is, ahová 54 saját és közel 20 belinkelt képgaléria került ki, több mint 1100 saját fotó készült.

Valamennyi, azaz több, mint 400 program a FB-n is elérhető volt, az okostelefonnal rendelkező látogatók számára ezek a programajánlatok a helyszínen is kiajánlásra kerültek és több száz aktualitás került ki posztok formájában.

A kiemelt promóciós időszakban csaknem 4 ezerrel nőtt az oldal kedvelőinek száma, ami jelenleg 17.400 fő.

A bejegyzések többszázeres nagyságrendben értek el embereket - vitték a hírét Szombathelynek és a rendezvénynek

Elmondható, hogy átlag feletti aktivitás (lájkolás, megosztás, hozzászólás) volt a Karnevál FB oldalán. Egy konkrét példa, csak a reklámvideó 61 ezer embert ért el, általában 10-12 százalékos aktivitást szoktak a bejegyzések kiváltani, ebben az esetben 30 ezren meg is nézték a kisfilmet, ami 50 százalékos, kiemelkedő magasan aktivitást jelent. A Karnevál az interneten is szó szerint megmozgatta az embereket.

A Facebook oldal kedvelőinek aránya hasonló a honlapéhoz:

Az első helyeket Magyarország, Ausztria, Németország, Egyesült Királyság, Románia, Szlovákia, Szlovénia, USA, Olaszország bitorolja, de akadnak karneváli rajongók Belgiumban, Svájcban, Szaud-Arábiában, Bulgáriában, Kanadában, Indiában, Ausztráliában, Bangladesben, Mexikóban, Tajvanon, Izraelben és Egyiptomban is.

Az online reklámok mellett természetesen éltünk a print, rádiós és televíziós reklámfelületekkel is: a Mediaworks 4 megyei napilapjában helyeztünk el imázshirdetéseket és PR cikkeket, a Montázs magazin, valamint a Szuperinfo pedig karneváli különszámot jelentetett meg. Emellett a helyi és az országos rádiók csatornáin reklámspotokat helyeztünk el. Reklámfilmünk megjelent a Duna TV Balatoni nyár című programjában és a TV2 Mokka című reggeli adásában.

A Karnevál alatt összesen 6 televíziós stáb forgatott, többségük élő bejelentkezés volt, de emellett hosszabb-rövidebb anyagokat is készítettek, melyeket többször is megtekinthettek a televíziónézők az aktuális csatornákon.

**Kereskedelmi tevékenység:**

A karneválon való kereskedelmi kitelepülés díja nem emelkedett az elmúlt három évben. Szigorítottuk viszont a megjelenés feltételeit – elsősorban a Fő téren és a Sörtéren – az egységes és esztétikus megjelenés érdekében. Idén is ügyeltünk arra, hogy ne legyen zsúfoltság a Borok utcájában, ezt még mindig nehezen fogadják el az évek óta visszajáró kereskedők; mindegyikük az utca elején szeretne kitelepülni. Egyértelműen sikeres a tavaly bevezetett elektronikus jelentkezési felület, igaz, kisebb módosításokat még igényel.

Az **Öreg Város Vásárában** 150 népi termékeket árusító kereskedő kínálta a portékáit. A Művészetek utcájában 48 iparművész és képzőművész állított ki. A Borok utcájában 39 borászat 194 féle borát, a Sörtéren 19 sörfőzde remekeit kóstolhatták végig a gasztro-élményekre vágyó vendégek. Pálinkát 6 helyen lehetett kóstolni, az éhes karneválozókat pedig 92 vendéglátó egység várta különféle vásári ínyencségekkel.

A kereskedelmi tevékenységet illetően sajnos az idei évet sem úsztuk meg a lakossági panaszlevelek és negatív észrevételek nélkül. Ezek szinte 100 %-ban a helyi vendéglátó-egységekre érkeztek. A belvárosi lakók idegeit igencsak megtépázták a belvárosi vendéglátó egységekben megrendezett disco-k, melyek óriási hangerővel dübörögtek hajnali 3-ig, 4-ig. Annak ellenére, hogy egyik programelem sem képezte a karneváli kínálat részét, több lakossági bejelentést kaptunk miattuk. Javasoljuk, hogy a jövőben ezt is mérlegeljék az illetékesek a hatósági engedélyek kiadása során.

**Együttműködés a hatóságokkal:**

A 19. Savaria Karnevál ismét rendben, biztonságban zajlott le. A tavalyi, kiemelt biztonsági intézkedésekből idén sem engedtünk.Emiatt többször, több körben egyeztettünk a hatóságokkal. Közös célunk a rendezvény biztonságos, jogszabályoknak megfelelő lebonyolítása volt. A mindenre kiterjedő, **szigorú biztonsági terv elkészítése során valamennyi hatóság javaslatait** figyelembe vettük. A várhatóan nagy számú közönségre való tekintettel ismét megemeltük a biztonsági szolgálat, a személy-és vagyonőrök létszámát.

A viharokkal érkező időjárási frontról már korábban tudtunk szerződött partnereink jóvoltából. A vihar érkezése előtt valamennyi helyszínen és a rendezvény elektronikus felületein értesítettük a vendégeket, a kitelepült vásározók pedig írásban kaptak utasítást arra vonatkozóan, hogy mi a teendőjük a hirtelen érkező vihar esetében. A korai előrejelzésért nagyon hálásak voltak mind a látogatók, mind a vásározók, talán ennek is köszönhető, hogy nem történt sem személyi sérülés, sem anyagi kár.

A **Mentőszolgálat a** megelőző évek átlagának megfelelő kapacitással biztosította a rendezvényeket. Életveszélyt okozó egészségkárosodás szerencsére nem történt, bár több fiatalkorút is kórházba kellett szállítani túlzott mértékű alkoholfogyasztás okozta rosszullétük miatt.

A mintegy 21 fő összes sérült/beteg nagyobb része kórházba került.

A **Rendőrségnek** sem volt sok intézkedni-valója a Karnevál alatt. Koccanásos baleset, utcai hangoskodás, egy lopás történt mindössze a rendezvény három napja alatt.

**A Katasztrófavédelem** hasonlóan nyugodt, csendes karnevált tudhat maga mögött, az esemény előkészítése során a szervezők maximálisan figyelembe vették javaslataikat, a korábbi évek tapasztalatait is levonták.

A **Közterület-felügyelet** járőreivel és a közterületi-kamerák folyamatos figyelésével biztosította a karnevált, intézkedésre részükről nem volt szükség.

Komoly személyi állományt vonultatott fel a **Vöröskereszt,** akik az elsősegélynyújtás mellett véradást is szerveztek a Karnevál alatt.

**Köztisztaság:**

A Savaria Történelmi Karnevál országos viszonylatban is híres tisztaságáról. Idén sem volt ez másként, annak ellenére, hogy a keletkezett szemét mennyisége elérte a 300 m3-t. **A város minden reggel tisztán várta a látogatókat és napközben is példás volt a köztisztaság.** Ez óriási terhet rótt mind a takarító személyzet, mind a hulladékszállító cég munkavállalóira. Idén, annak ellenére, hogy megdupláztuk a hulladékszállítás gyakoriságát, szinte folyamatosan tele voltak a hulladékgyűjtők. Segítséget jelentene, ha a hulladék szállításért felelős helyi cég rendelkezne olyan gépparkkal, ami a fesztivál időtartama alatt hadrendbe álltható, és rövid idő alatt több tucat ember munkáját kiváltaná. Szintén megemeltük a mobil illemhelyek számát és a Batthyányi téren folyóvizes konténert is elhelyeztettünk, melyet a látogatók szívesebben vettek igénybe.

**A rendezvény támogatói:**

A 2018. évi Savaria Történelmi Karnevál megrendezését **anyagilag összesen 6 cég támogatta**. Fontos számukra, hogy a támogatók többsége visszatérő partnerünk, akikre nemcsak anyagiakban, hanem technikai segítségnyújtásban is számíthatunk. Problémát jelentett viszont, hogy idén nem számíthattunk fő támogatónk, az Elamen Zrt. anyagi támogatására, emiatt jelentős mínusszal indultunk a szervezés során. **Természetbeni támogatást nyújtott az idei évben 5 cég,** illetve vállalkozás. Mellettük kiemelendők **együttműködő partnereink,** akikkel kiváló munkakapcsolatot sikerült kialakítani az elmúlt évek során, és akik nélkül a Karnevál nem valósulhatott volna meg.

Szintén fontos számunkra az a **9 médiapartner**, akik folyamatos híradásaikkal, fotóikkal, megjelentetett sajtóanyagokkal segítették a Savaria Karnevál népszerűsítését.

**A rendezvény megvalósításának költségei:**

A 2018. évi Savaria Történelmi Karnevál megvalósítására Szombathely MJV Önkormányzatától **35 millió forintot kapott a Savaria Turizmus Nonprofit Kft, ami 5 millió forinttal kevesebb a tavalyi támogatásnál**. Ehhez további kiegészítő támogatást kapott, 2,5 millió forint értékben. A megvalósításhoz szükséges további költségek fedezetét pályázati támogatás, a rendezvény saját bevételei (kereskedelmi bevételek, értékesítés) és a szponzorációs bevételek biztosították.

A kiadások a tervezetthez képest emelkedtek, de a költségek megoszlása többnyire követi a tervezetet. **A minimálbérek emelkedése miatt jelentősen emelkedtek az élő munkaerőt igénybe vevő szolgáltatások** (diák-munkaerő, személy-és vagyonvédelem, technikai szolgáltatások, takarítás) díjai. További forrást emésztett fel a két új helyszín bevonása, ezek technikai hátterének kialakítása, őrzése, takarítása. A rendezvénytartási engedély által előírt létszámok és technikai elvárások, valamint a biztonsági intézkedések miatt nőttek az egészségügyi ellátás, őrzés, biztosítás, költségei és az áramszolgáltatás díjai is. Előre nem várt többletkiadást jelentett a pavilonbérleti díj jelentős emelkedése. Komoly pénzügyi kockázatot jelentett idén a kedvezőtlen időjárás is, ugyanis amennyiben a karneváli felvonulások elmaradtak volna, a belépőjegyek árát vissza kellett volna adni a vásárlóknak. Szerencsére erre nem volt szükség, ezáltal a rendezvény megszervezése nem okozott jelentős pénzügyi veszteséget a Kft-nek.

A költségek részletezését a melléklet táblázat tartalmazza. (2018. szeptember 30-i állapot).

**Az eddig beérkezett számlák kifizetése határidőre megtörtént.**

**Összegzés:**

A 2018. évi Savaria Történelmi Karnevál előkészítésében, lebonyolításában konstruktív volt az együttműködés a megvalósításban résztvevő szervezetekkel. A vendégek, a látogatók, a fellépő művészek, kereskedők egyöntetűen **országosan és nemzetközi szinten is egyedi tematikájú, kiváló előkészítettségű, magas színvonalú, professzionális szervezésű eseményként minősítették a XIX. Savaria Történelmi Karnevált.**

**Köszönjük valamennyi együttműködő partner segítségét, az Önkormányzat és szponzoraink anyagi támogatását a program megvalósításához!**

**Javaslat a 2019. évi, jubileumi Savaria Karnevál időpontjára és finanszírozására:**

Az idei fesztivál értékelésével párhuzamosan célszerű a következő évi esemény időpontjának mielőbbi meghatározása. Annak érdekében, hogy az előkészítő munkálatokat és a turizmusban elengedhetetlenül fontos programozásokat el tudjuk indítani, kérem a Tisztelt Közgyűlést, hogy a Savaria Történelmi Karnevál Közhasznú Közalapítvány kuratóriuma által is támogatott dátumot elfogadni szíveskedjenek.

 **A XX. Savaria Történelmi Karnevál időpontja: 2019. augusztus 22-25.**

Javaslom továbbá, hogy a programok időben történő előkészítése miatt még az idén kerüljön meghatározása a 2019. évi, 20. évfordulóját ünneplő Savaria Karnevál önkormányzati támogatásának összege. Ez azért kiemelten fontos, mert a jubileumi esemény fényét magas színvonalú produkciókkal szeretnénk emelni, emellett látogatók részéről is egyértelmű igény mutatkozik a nívós programokra. A fesztiválok közötti óriási versenyhelyzet miatt az előadók lefoglalása többnyire már 1-1,5 évvel a rendezvény előtt megtörténik. Mindkét döntés elengedhetetlen ahhoz, hogy a munkálatokat széleskörű társadalmi összefogás keretében már idén el tudjuk kezdeni, és 2019-ben ismét kimagaslóan magas minőségű programot tudjunk – időben – a város és vendégei számára biztosítani.

A rendezvény idei évi bevételeit és kiadásait bázisként kezelve, illetve számolva a várható makrogazdasági folyamatokkal, a XX. Savaria Történelmi Karnevál megvalósítása érdekében a Savaria Turizmus Nonprofit Kft. – szerződés szerinti tevékenységeinek megvalósítása 47.000.000,- Forint önkormányzati támogatás mellett reális.

Kérem a Tisztelt Közgyűlést, hogy a támogatási igényt jóváhagyni szíveskedjék.

Szombathely 2018. október 9.

 Tisztelettel:

 Grünwald Stefánia

 ügyvezető